ठगों के लिए अंग्रेज़ों ने ‘सीक्रेटिव कल्ट’, ‘हाइवे रॉबर्स’ और ‘मास मर्डरर’ जैसे शब्दों का इस्तेमाल किया है. ‘कल्ट’ कहे जाने की वजह ये है कि उनके अपने रीति-रिवाज़, विश्वास, मान्यताएं, परंपराएं, उसूल और तौर-तरीक़े थे जिनका वे बहुत पाबंदी से धर्म की तरह पालन करते थे. उनकी अपनी एक अलग ख़ुफ़िया भाषा थी जिसमें वे आपस में बात करते थे. इस भाषा को रमासी कहा जाता था.भारत में ठगों की कमर तोड़ने का श्रेय मेजर जनरल विलियम हेनरी स्लीमन को दिया जाता है जिन्हें अंग्रेज़ी हुकूमत ने ‘सर’ के खिताब से नवाज़ा था.स्लीमन ने लिखा है, “ठगों के गिरोह में हिंदू और मुसलमान दोनों हैं. ठगी की शुरुआत कैसे हुई यह बता पाना नामुमकिन है, लेकिन ऊंचे रुतबे वाले शेख़ से लेकर ख़ानाबदोश मुसलमान और हर जाति के हिंदू इसमें शामिल थे.”